Ek het die laaste dag of wat baie mense kwaad gemaak deur hulle party en leier te kritiseer. Daar is geen heilige koeie op die Afrikaanse Opinieplatform nie. So was dit nog altyd en so hoop ek dit sal bly. As dit anders gaan word gaan hierdie plek doodloop soos die ou Suid-Afrika. En gaan ek tjaila hier. Nietemin, my grootste kritiek vandag is teen die VF plus.
Elke leier bereik ’n plafon. Dit is iets wat te min leiers in ons land besef. Daar is ’n tyd om te kom en ’n tyd om te gaan. Thabo Mbeki wou dit nie erken nie. Die ANC skeep die jeug te veel af. Dit is hoekom daar vandag iets soos die EFF is. So is dit met te veel partye in ons land. Die UDM se Holomisa. Die ACDP se Meswhe. Die grootste voorbeeld is miskien die IFP (IVP) se Buthelezi. Laasgenoemde klou aan elke laaste stukkie mag wat hy kan. Ander oumense uit sy tyd soos Lucas Mangope en Constant Viljoen het uitgetree, maar doktor Buthelezi word as ’n lewende fossiel gesien.